**Kisrákos község Önkormányzata Képviselő-testületének 11 /2015. (IX.21.)**

**önkormányzati rendelete**

**a talajterhelési díjról**

Kisrákos község Önkormányzatának Képviselő-testülete a környezetterhelési díjról szóló 2003. évi LXXXIX. törvény 21/A. § (2) bekezdésében és 26. § (4) bekezdésében kapott felhatalmazás alapján, az Alaptörvény 32. cikk (1) bekezdés a) pontjában, valamint Magyarország helyi önkormányzatairól szóló 2011. évi CLXXXIX. törvény 13. § (1) bekezdésében meghatározott feladatkörében eljárva a következőket rendeli el:

**1. A rendelet hatálya**

**1.§** A rendelet hatálya Kisrákos község Önkormányzata közigazgatási területén a helyi vízgazdálkodási hatósági engedélyezés hatálya alá tartozó szennyvízelhelyezést - ideértve az egyedi zárt szennyvíztárolót - alkalmazókra terjed ki, akik a műszakilag rendelkezésre álló közcsatornára nem kötöttek rá (a továbbiakban: kibocsátó).

**2. Adatszolgáltatási és eljárási szabályok**

**2.§** (1) Az önkormányzat részére a települési szennyvízhálózat üzemeltetője a kibocsátó azonosítása és ellenőrzése érdekében adatot szolgáltat:

a)   tárgyévet követő év február 28. napjáig a kibocsátók tárgyévi vízfogyasztásáról, korrigálva a locsolási kedvezmény mennyiségével, valamint az ivóvízvezeték meghibásodása következtében elszivárgott vízmennyiséggel,

b)   negyedévet követő hónap 5. napjáig a kibocsátók köréről.

(2) A talajterhelési díj megállapításával összefüggő személyes adatokat a kibocsátó  azonosítására, a bevallások ellenőrzésére  használhatja fel az önkormányzati adóhatóság.

(3) A talajterhelési díj fizetésére kötelezett kibocsátókról, valamint a talajterhelési díj fizetésére vonatkozó díjkedvezményben részesülő személyekről az önkormányzati adóhatóság nyilvántartást vezet.

**3. Díjkedvezmény, díjmentesség**

**3.§** A talajterhelési díj mérséklésére vagy elengedésére az adózás rendjéről szóló 2003. évi XCII. törvény 134. § (1) bekezdés rendelkezéseit kell alkalmazni.

**4. Bejelentkezés, bevallás és a díj megfizetése**

**4.§** (1) A kibocsátó a díjfizetési kötelezettség teljesítése érdekében köteles az önkormányzati adóhatósághoz bejelentkezni. A kibocsátó bejelentési kötelezettségét a szennyvízkibocsátás megkezdését követő 15 napon belül köteles teljesíteni.

(2) A talajterhelési díjat Kisrákos község Önkormányzata Talajterhelési díj 72100471-11069007. számú számlájára kell megfizetni.

(3) Az Önkormányzat környezetvédelmi alapot hoz létre. A helyi vízgazdálkodási hatáskörbe tartozó szennyvízelhelyezéshez kapcsolódó talajterhelési díj a környezetvédelmi alap bevételét képezi.

(4) A települési szennyvízhálózat üzemeltetője által szolgáltatott adatok alapján az önkormányzati adóhatóság évente ellenőrzést végez.

**5. Záró rendelkezések**

**5.§** (1) Ez a rendelet 2016. január 1. napon lép hatályba.

(2) E rendelet rendelkezéseit a folyamatban lévő eljárásokban is alkalmazni kell.

(3) Hatályát veszti Kisrákos község Önkormányzata Képviselő-testületének a talajterhelési díjról szóló 2/2007. (II.18.) önkormányzati rendelete.

Kisrákos, 2015. szeptember 21.

              Könyéné Szölke Erzsébet        Hollósiné Botka Ildikó

               polgármester                                       jegyző

Záradék:

E rendelet kihirdetésre került 2015. szeptember 22. napján az Önkormányzat hirdetőtábláján történő kifüggesztéssel.

Kisrákos, 2015. szeptember 22.

Hollósiné Botka Ildikó

jegyző